 सेना दे साबका प्रवक्ता लेफ्टिनेंट कर्नल (सेवानिवृत) अनिल भट्ट दी एह् वेबसाइट उनें पाठकें लेई खासी रोचक ते जानकारी बधाने आह्‌ली साबत होई सकदी ऐ जिंदी सेना ते देश दी सामरिक ते रणनीतिक तैआरी कन्नै जुड़े विशें च गैह्‌न रूचि ऐ।  लेफिटनेंट कर्नल भट्ट ने यूनीवार्ता को दस्सेआ जे इंदे चा किश लेख पूर्वोत्तर राज्यें दी स्थिति, बंगलादेश च अवामी लीग गी मिला जनादेश ते सत्ता हस्तांतरण, रक्षा उद्योग ते सामरिक सैह्‌योग कन्नै सरबंधत विशें उप्पर आधारित न।  उनें दस्सेआ जे वेबसाइट (डब्ल्यू डब्ल्यू डब्ल्यू डाट वर्डसवर्ड डाट इन) उप्पर थल सेना, नौसेना ते वायुसेना भारतीय सैन्य इतेहास ते जम्मू ते कश्मीर दी साइट्स दे लिंक बी उपलब्ध न।  उनें गलाया जे इस सरबंध च लोकें दी प्रतिक्रिया उत्साहजनक रेई ऐ।  एह्‌दे च गंभीर विशें कन्नै जुड़ी जानकारी पाठकें लेई रूचिकर तरीके थमां पेश करने दी कोशश कीती गेई ऐ।  ब एह्‌दे च बड़े आलेख शोध दी शैली च बी न।  इस सुआल उप्पर जे इस चाल्ली दी वेबसाइट शुरू करने दी प्रेरणा कुत्थुआं थ्होई, इंस्टीच्यूट फार डिफेंस स्टडीज ते एनालिसिस दे शोधार्थी लेंफ्टिनेट कर्नल भट्ट ने दस्सेआ जे रक्षा मंत्रालय दे प्रवक्ता दे रूपै च उनें मसूस कीता जे मीडिया ते सशस्त्र बल दौनें गै इक-दूए दे संगठन ते कार्यशैली दे बारे च बड़ा मता नेईं जानदे न।  लेफ्टिनेंट कर्नल भट्ट ने दस्सेआ जे प्रवक्ता दे रूपै च उनें मीडिया दे समक्ष सेना दे त्रैनें प्रमुक्ख अंगें दे बारे च संक्षेप च बुनियादी जानकारी पेश कीती ते जित्थें लोड़ मसूसस होई सशस्त्र बलें दे अधिकारियें गी मीडिया ते ओह्‌दे कम्मकाज दे बारे च बी अवगत करोआया।  उनें गलाया जे एह्‌दे बावजूद केईं मौकें उप्पर उनेंगी मीडिया ते सेना दे अधिकारियें दे बछकार संवादहीनतादी स्थिति थमां सामंजस्य बठाने च खासी मशक्कत करनी पेई।  साबका सैन्य अधिकारी ने गलाया जे उंदे सेवाकाल च एह् बड्डी चुनौती रेई जे प्रतिबंधें दे बछकार राष्ट्रीय सुरक्षा च सशस्त्र बल दी सार्थक भूमका गी किस रूपै च ते कियां सामने आन्नेआ जाई सकदा ऐ। 